钦定古今图书集成/方舆汇编/职方典/第1452卷 > 《重修田州府德政堂记》关誉
## 钦定古今图书集成/方舆汇编/职方典/第1452卷 > 《重修田州府德政堂记》关誉

德政堂田郡德政之堂，非善于职者不能建也。自我
朝太祖高皇帝肇登宝位，时有论文武群臣，“施播、田
阳、左右岑、黄，乃五百年忠孝之家，恁礼部好生看他。”
既而命江夏侯周德兴征讨谿峒，时乃祖伯颜任田
州知府，帅兵远迎，随征有功，遂命伯颜兼来安守御
事务。辛酉，创建斯堂以听政焉。历六十馀祀，其曰
“绍公承袭。”因见其堂旧敝，于正统辛酉捐己资重修
一新，至今二十馀祀。其嗣子镛，绳其祖武，遹追来孝，
又因旧制作而新之。于是聚材鸠工，庶民子来修其
厅堂后各五间，经历司、照磨所，外而仪门、鼓楼与左
右六房，露台甬道罔不新之。且其厅堂之美，楼阁之
雄，大势严正，廉隅整饬，栋宇峻起，檐阿华彩，甚可观
也。然斯堂也，非徒耸人观瞻，耀人耳目而已，实宣上
德在焉，达下情在焉。至于号令之所施，政治之所出，
莫不在是也。吁！父子一心，先后一道，视斯堂千载犹
一日，百代如一朝，光前耀后，世称善治，设心周密，何
其至哉！《诗》曰：“似续妣祖，筑室百堵。”正此意也。虽然，昔
召伯循行南国，舍于甘棠之下，以布文王之政，施德
政于郭外也。今岑侯承其祖泽，坐于斯堂之上，以布
朝廷之政，施德政于郭内也。出政之所虽有内外不
同，而其化民之道则一，非善于其职也而能之欤？为
侯之子若孙，跻斯堂也，览斯文也，将有思焉，将有继
焉，如此，则斯堂非惟德与国家匹休，而岑侯亦得以
世保斯堂，为出政之所相继，而为田之福星也。余也
忘其固陋，既僭为之记，复铭之曰：贤哉乃祖！刱建公
堂，敷宣德政，仰帝廷光。历年朽敝，迺子承芳，重修如
旧，永誉益彰。贻及孙谋，翼子尢康。凡有敧邪，靡不正
匡。轮焉奂焉，画栋雕梁。令德亹亹，政声洋洋。铭兹元
石，永垂厥昌。